b"\n_START_ARTICLE_\nMocador de Manila\n_START_PARAGRAPH_\nEl mant\xc3\xb3 de Manila o mocador de Manila \xc3\xa9s un mantell que fa de complement en el vestuari femen\xc3\xad. \xc3\x89s de seda i brodat amb sedes de colors vius formant dibuixos de flors, ocells o fantasies. \xc3\x89s quadrat, t\xc3\xa9 serrell i les seves dimensions s\xc3\xb3n les necess\xc3\xa0ries per cobri l'esquena d'una dona, i prou llarg perqu\xc3\xa8 la diagonal arribi a la punta dels dits de cada m\xc3\xa0 amb els bra\xc3\xa7os oberts perpendicularment al tronc. Se sol portar doblegat per la diagonal, formant un triangle, sobre les espatlles o nuat a un costat, a l'al\xc3\xa7ada dels malucs, per\xc3\xb2 tamb\xc3\xa9 es pot portar d'altres maneres.\n_START_SECTION_\nHist\xc3\xb2ria\n_START_PARAGRAPH_\nL'origen es remunta a la Xina de l'any 600 aC, durant la dinastia Tang, quan les dones xineses de classe alta els feien servir. Aquesta afirmaci\xc3\xb3 \xc3\xa9s recolzada pel fet que van ser els xinesos els inventors del teixit de seda i els primers a brodar amb fil de seda. La m\xc3\xa9s antiga mostra de brodat xin\xc3\xa8s s'ha trobat a una tomba de la dinastia Zhou al segle VI aC._NEWLINE_L'especificaci\xc3\xb3 del nom deriva de la capital de l'antiga col\xc3\xb2nia espanyola de Filipines, Manila. El port de Manila es va convertir en el segle XV en parada obligada per als vaixells espanyols que tornaven a la metr\xc3\xb2poli carregats de productes orientals. Els comerciants hi van con\xc3\xa8ixer el mant\xc3\xb3 i el van comen\xc3\xa7ar a portar a Espanya._NEWLINE_En poc temps les decoracions xineses dels mantons varen ser substitu\xc3\xafdes per motius aut\xc3\xb2ctons; van desapar\xc3\xa8ixer els dragons, el bamb\xc3\xba i les pagodes i van apar\xc3\xa8ixer rosetons i ocells, roses, clavells i altres flors, cadascun amb un significat (el lliri, puresa; la margarida, impaci\xc3\xa8ncia; la rosa, secret; el gira-sol, fidelitat). Tamb\xc3\xa9 va ser a Espanya on se li va afegir el serrell. A poc a poc, el mant\xc3\xb3 de Manila es va convertir en una pe\xc3\xa7a habitual del vestuari femen\xc3\xad, sobretot a Sevilla i a Madrid, tant entre les dones acabalades de l'alta societat com entre la classe popular.\n_START_SECTION_\nActualitat\n_START_PARAGRAPH_\nAvui en dia el seu \xc3\xbas ha disminu\xc3\xaft, tot i que encara les dones se'l posen per donar un toc festiu, elegant i femen\xc3\xad al seu vestuari, especialment amb vestits de nit._NEWLINE_Un altre \xc3\xbas que se li d\xc3\xb3na al mant\xc3\xb3 sobretot en terres andaluses, \xc3\xa9s per guarnir els balcons en determinades festes. \xc3\x89s tradicional que les cases dels carrers per on passen les processons del Corpus Christi tinguin en els seus balcons mantons de Manila penjats. Les cantadores i balladores de flamenc aix\xc3\xad com les d'altres cants i balls regionals, com per exemple la jota aragonesa, se'ls posen com a part del seu vestuari._NEWLINE_El mant\xc3\xb3 de Manila tamb\xc3\xa9 \xc3\xa9s protagonista en el Carnaval de Vilanova i la Geltr\xc3\xba, tant en el ball de mantons com en les sortides dels comparsers."